3.1.2.

Aceasta trebuie să fie însoțită de: 3.1.2.1. Desene, suficient de detaliate pentru a permite identificarea tipului și, dacă este cazul, a categoriei lămpii și în care să se indice: (a) poziția (pozițiile) geometrică (geometrice) în care poate fi montată lampa pe vehicul (și, dacă este cazul, pentru lămpile de stop din categoria S3 sau S4, luneta); (b) axa de observație care trebuie considerată la încercări drept axă de referință (unghi orizontal H = 0°, unghi vertical V = 0°) și punctul care trebuie considerat drept centru de referință în cadrul acestor încercări; (c) limita suprafeței aparente a funcției (funcțiilor); (d) poziția și amplasarea prevăzute pentru marca de omologare în conformitate cu punctul 3.3.2. sau pentru „identificatorul unic”. (e) în cazul unui modul (unor module) cu diode luminescente (LED-uri), de asemenea, spațiul rezervat codului (codurilor) specific(e) de identificare a modulului (modulelor); (f) în cazul unui sistem de lămpi interdependente, lampa interdependentă sau combinația de lămpi interdependente care îndeplinesc cerințele relevante. 3.1.2.2. O descriere tehnică succintă în care să se precizeze, în special, cu excepția cazului dispozitivelor cu surse de lumină neînlocuibile: (a) categoria sau categoriile de surse de lumină cu filament recomandate; această categorie de surse de lumină cu filament trebuie să fie una dintre categoriile incluse în Regulamentul nr. 37; (b) categoria sau categoriile de surse de lumină LED prevăzută (prevăzute); această categorie de sursă de lumină cu LED este una dintre categoriile incluse în Regulamentul nr. 128; (c) codul specific de identificare a modulului de sursă de lumină; (d) în cazul în care lampa trebuie să fie omologată, la discreția solicitantului, inclusiv cu sursa (sursele) de lumină de înlocuire cu LED în conformitate cu Regulamentul nr. 128, această cerință trebuie specificată în descriere; (e) în cazul unei lămpi de stop din categoria S3 sau S4 care este destinată a fi montată în interiorul vehiculului, descrierea tehnică trebuie să conțină specificațiile proprietăților optice (transmiterea, culoarea, înclinarea etc.) ale lunetei (lunetelor). 3.1.2.3. Cu toate acestea, în cazul unui tip de lampă care se diferențiază numai prin denumirea sau marca comercială de un tip deja omologat, este suficient ca cererea să fie însoțită de: 3.1.2.3.1. O declarație a producătorului lămpii prin care se atestă faptul că tipul trimis este identic (cu excepția denumirii sau a mărcii comerciale) cu un tip fabricat de același producător și omologat deja, acesta din urmă fiind identificat prin numărul de omologare; 3.1.2.3.2. Două eșantioane purtând noua denumire sau marcă comercială ori documentația echivalentă; 3.1.2.4. În cazul unei lămpi cu intensitate variabilă, o descriere succintă a variatorului de intensitate, o schemă și precizarea caracteristicilor sistemului care asigură cele două niveluri de intensitate; 3.1.2.5. În cazul unei surse (unor surse) de lumină cu filament neînlocuibilă (neînlocuibile) sau al unui modul (unor module) de surse de lumină cu filament neînlocuibile, dacă este cazul, documentele prevăzute la punctul 3.5.3; 3.1.2.6. În descriere se poate specifica, la discreția solicitantului, dacă lampa poate fi instalată pe vehicul cu înclinații diferite ale axei de referință față de planele de referință ale vehiculului și față de sol sau se poate roti în jurul axei sale de referință; aceste condiții diferite de instalare trebuie să fie indicate în fișa de comunicare. 3.1.2.7. În cazul în care nu se specifică altfel pentru lampa vizată, următoarele eșantioane: (a) două eșantioane complete ale lămpii. În cazul în care cererea este depusă pentru omologarea unor lămpi care nu sunt identice, dar simetrice și concepute pentru a fi montate pe partea dreaptă, respectiv, pe partea stângă a vehiculului, cele două eșantioane pot fi identice și concepute pentru a fi montate numai pe partea dreaptă sau numai pe partea stângă a vehiculului; (b) în cazul unei lămpi cu intensitate variabilă, un eșantion al variatorului de intensitate sau al unui generator care produce unul sau mai multe semnale similare. 3.1.2.8. În cazul unei lămpi de stop din categoria S3 sau S4 destinată a fi montată în interiorul vehiculului, una sau mai multe plăci eșantion (în cazul în care există mai multe posibilități) cu proprietăți optice echivalente corespunzătoare celor ale lunetei (lunetelor) vehiculului.